Euroopa Liidu toimimise lepingu artikli 114 lõike 4 kohane teatis – luba säilitada riiklikud meetmed, mis on ELi ühtlustamismeetmetest rangemad

(EMPs kohaldatav tekst)

(2020/C 124/06)

1. Taani Kuningriik teavitas komisjoni 27. jaanuari 2020. aasta kirjas, mille komisjon sai kätte 30. jaanuaril 2020, oma soovist säilitada riiklikku sätet, millega kehtestatakse kaubanduslike väetiste kaadmiumisisaldusele madalam piirnorm, kui on sätestatud Euroopa Parlamendi ja nõukogu määruse (EL) 2019/1009 (1) ühtlustatud piirnormidega. Kõnealuse riikliku sättega (5. aprilli 1989. aasta määrus nr 223 fosforit sisaldavate väetiste kaadmiumisisalduse kohta; Bekendtgørelse om indhold af cadmium i fosforholdig gødning, edaspidi „riiklik meede“) kehtestatakse mineraalsest fosfaadist saadud fosforit sisaldavatele kaubanduslikele väetistele, mille kogufosforisisaldus on 1 või rohkem (massi)protsenti, fosforpentaoksiidi piirnorm 48 mg/kg. See kalduks kõrvale kaadmiumi piirnormist makrotoitaineid sisaldavate mineraalväetiste saasteainena, millele on osutatud I lisa II osa toote toimekategooria „PFC 1(C)(I): makrotoitaineid sisaldav mineraalväetis“ all.

2. Väetisi käsitlevad ühtlustamiseeskirjad kehtestati esimest korda 70.–80ndatel ( 2 ) . Praegu kohaldatavad eeskirjad on sätestatud Euroopa Parlamendi ja nõukogu määruses (EÜ) nr 2003/2003, ( 3 ) mis tunnistatakse määrusega (EL) 2019/1009 kehtetuks alates 16. juulist 2022. ELi tasandil kehtestatud ühtlustamiseeskirjade kohaldamine on vabatahtlik. See tähendab, et tootjal on võimalik valida: 1) kas turustada tooteid ELi tasandil kehtestatud ühtlustamiseeskirjade alusel; sellisel juhul viidatakse nendele toodetele kui „ühtlustatud toodetele“ ja need liiguvad vabalt ühtsel turul; 2) või turustada tooteid vastavalt liikmesriigis kohaldatavatele siseriiklikele sätetele; nendele toodetele viidatakse kui „ühtlustamata toodetele“ ja neid võib turustada teises ELi liikmesriigis vastavalt ELi toimimise lepingu artiklitele 34–36 ning Euroopa Parlamendi ja nõukogu määrusele (EÜ) nr 764/2008 (4). Määruse (EÜ) nr 2003/2003 kohaselt võib märget „EÜ väetis“ kasutada väetiste puhul, mis kuuluvad kõnealuse määruse I lisas loetletud väetiseliikide hulka ja vastavad selle määruse nõuetele („ühtlustatud tooted“). Määruses (EÜ) nr 2003/2003 ei ole EÜ väetiste (ühtlustatud tooted) suhtes saasteainete piirnorme sätestatud. Määrusega kohustatakse liikmesriike mitte keelama, piirama ega takistama nõuetele vastava EÜ väetise turul kättesaadavaks tegemist, sealhulgas selle koostise, näiteks saasteainete sisalduse alusel. Liikmesriikide õigusaktidega võib aga siiski saasteainete puhul ette näha kohustuslikud piirnormid, mida kohaldatakse ühtlustamata toodete suhtes. Määruses (EL) 2019/1009 on sätestatud ELi väetisetoodete suhtes kohaldatavad ühtlustamiseeskirjad, mis hõlmavad rohkem tootekategooriaid kui määrus (EÜ) nr 2003/2003. Sellega määratakse esimest korda ELi tasandil kindlaks saasteainete piirnormid ühtlustatud toodetes. Määruses osutatakse „fosforväetistele“, mille puhul on tegemist makrotoitaineid sisaldavate mineraalväetistega või orgaanilis-mineraalsete väetistega, mille fosforisisaldus on vähemalt 5 massiprotsenti fosforpentaoksiidi. Fosforväetistes sisalduva kaadmiumi piirnorm on 60 mg/kg fosforpentaoksiidi kohta. Sarnaselt määrusega (EÜ) nr 2003/2003 ei ole liikmesriikidel lubatud takistada nõuetele vastavate ELi väetisetoodete turul kättesaadavaks tegemist saasteainete sisaldusega seotud põhjustel. Liikmesriigid võivad siiski säilitada piirnorme, mida nad peavad ühtlustamata toodetes sisalduvate saasteainete puhul asjakohaseks, või need kehtestada.

3. Taani Kuningriik kavatseb säilitada riiklikku kaadmiumi piirnormi 48 mg/kg fosforpentaoksiidi kohta, nagu on sätestatud riikliku meetme lisas. Taanis on fosforit sisaldavate väetiste kaadmiumisisaldust reguleeritud alates 1989. aastast. Taani teatise kohaselt reguleerib riiklik meede selliste mineraalsest fosfaadist saadud fosforit sisaldavatele kaubanduslikele väetiste kasutusotstarbelist müüki Taanis, mille kogufosforisisaldus on 1 või rohkem (massi)protsenti. Taani normid on olemuselt üldised ja neid kohaldatakse nii kohalike kui ka imporditud fosforväetiste suhtes.

4. Taani Kuningriik analüüsis, milline riiklik mõju võib olla määruses (EL) 2019/1009 sätestatud piirnormil 60 mg/kg fosforpentaoksiidi kohta. Kõnealune piirnorm tekitas tõsiseid mureküsimusi seoses keskkonna ja inimeste tervise kaitsmisega kaadmiumiga kokkupuute eest. Kaadmium on ohtlik raskmetall, mis imendub keskkonnas mitmesugustesse kultuuridesse ja ohustab seega inimeste tervist toidu kaudu kaadmiumiga kokkupuute tõttu. Kaadmium võib äärmuslikel juhtudel kahjustada neere ja luid.

5. Taani Kuningriik jääb seisukohale, et kaadmiumiga kokkupuude ja selle imendumine põllumajanduspinnasesse on Taanis üldjuhul väiksem kui ELis keskmiselt tänu mitmetele meetmetele mille Taani Kuningriik on juba algatanud ja võtnud, sh mitmele sihipärasele meetmele, mille eesmärk on vähendada fosforväetistest pärineva kaadmiumi imendumist põllumajanduspinnasesse. Lisaks sellele on Taani Kuningriik seisukohal, et Taanis on veelgi vaja vähendada kokkupuudet kaadmiumiga.

6. Riikliku meetmega kehtestatakse Taanis kasutamiseks müüdavate väetiste kaadmiumi piirnormiks 48 mg/kg fosforpentaoksiidi kohta. Seetõttu ei takista see Taani ettevõtetel osta väetisi muudes riikides, eesmärgiga müüa neid edasi kas siseturul või ELi välistes riikides. Taani väetiseturg moodustab Euroopa turust hinnanguliselt 2–3 %. Riiklik kaadmiumi piirnorm ei ole Taani Kuningriigi hinnangul põhjustanud mingeid häireid siseturul rohkem kui 20 aasta jooksul, mil see on kehtinud. Taani Kuningriigi hinnangul suureneb Taanis kaubanduslikest väetistest kaadmiumi imendumine põllumajanduspinnasesse, kui Taani piirnormi ei säilitata ja selle asemel hakatakse kohaldama kõrgemat ELi ühtlustatud piirnormi 60 mg Cd/kg fosforpentaoksiidi kohta. See tuleneb asjaolust, et Taanis hakatakse tõenäoliselt turustama suurema kaadmiumisisaldusega kaubanduslikke väetisi ning nii suureneb riigis kasutatavate väetiste keskmine kaadmiumisisaldus.

7. ELi tasandil on mitmel korral käsitletud väetiste kaadmiumisisaldust, võttes arvesse selle negatiivset mõju inimeste tervisele ja keskkonnale. Määruse (EÜ) nr 2003/2003 põhjenduses 15 teatati komisjoni kavatsusest käsitleda juhuslike kaadmiumilisandite sisaldust mineraalväetistes. Komisjon võttis 2016. aastal vastu ettepaneku võtta vastu Euroopa Parlamendi ja nõukogu määrus, millega kehtestatakse eeskirjad CE-märgisega väetisetoodete turul kättesaadavaks tegemise kohta (5). Komisjon tegi ettepaneku kehtestada fosforväetiste puhul piirnorm 60 mg/kg fosforpentaoksiidi kohta ja seejärel vähendada seda 12 aasta jooksul pärast uue määruse kohaldamist järk-järgult tasemeni 20 mg/kg. Pärast pingelisi läbirääkimisi Euroopa Parlamendi ja nõukogu vahel kehtestati nimetatud ettepaneku alusel määrusega (EL) 2019/1009 piirnorm 60 mg/kg fosforpentaoksiidi kohta, mida kohaldatakse alates 16. juulist 2022. Lisaks sellele on Euroopa Komisjon kohustatud vaatama hiljemalt 16. juuliks 2026 läbi fosforväetiste kaadmiumisisalduse piirnormid, et hinnata, kas neid piirnorme on võimalik viia madalamale sobivale tasemele. Komisjon peab võtma arvesse keskkonnategureid, eelkõige mulla- ja kliimatingimusi, tervist mõjutavaid tegureid ning sotsiaal-majanduslikke tegureid, sealhulgas varustuskindlust.

8. Komisjon menetleb Taani teatist vastavalt Euroopa Liidu toimimise lepingu artikli 114 lõigetele 4 ja 6. Artikli 114 lõikes 4 on sätestatud, et kui liikmesriik soovib Euroopa Liidu toimimise lepingu artiklis 36 märgitud oluliste vajaduste tõttu või seoses keskkonna või töökeskkonna kaitsega pärast ELi ühtlustamismeetme vastuvõtmist jätkuvalt kohaldada rangemaid riiklikke õigusnorme, teatab ta nendest õigusnormidest ja nende jätkuva kohaldamise põhjustest komisjonile. Pärast Taani õigusnorme käsitleva teatise saamist on komisjonil kuus kuud aega, et need heaks kiita või tagasi lükata. Selle aja jooksul hindab komisjon, kas Taani sätet saab pidada ühtlustamiseelseks meetmeks ja kas see erineb ühtlustamiseeskirjadest. Kui see on nii, kontrollib komisjon, kas kõnealuse sätte säilitamine on põhjendatud artiklis 36 märgitud oluliste vajaduste tõttu või seoses keskkonna kaitsmisega ning ega see säte ei kujuta endast meelevaldse diskrimineerimise vahendit või varjatud kaubanduspiirangut ning ei ole siseturu toimimisele tarbetuks ja ebaproportsionaalseks takistuseks.

9. Kõik isikud, kes soovivad esitada selle teatise kohta oma seisukohti, peavad saatma need komisjonile 30 päeva jooksul käesoleva teatise avaldamisest. Komisjon jätab endale õiguse edastada need märkused teate esitanud liikmesriigile. Hiljem esitatud seisukohti ei võeta arvesse.

10. Lisateavet Taani esitatud teatise kohta saab aadressil: European Commission Directorate-General for Internal Market, Industry, Entrepreneurship and SMEs DG GROW — Unit D2 Chemicals and Plastics Industries Tel +32 22950708 E-post: grow-fertilising-products@ec.europa.eu

(1) Euroopa Parlamendi ja nõukogu 5. juuni 2019. aasta määrus (EL) 2019/1009, millega kehtestatakse ELi väetisetoodete turul kättesaadavaks tegemise nõuded ning muudetakse määrusi (EÜ) nr 1069/2009 ja (EÜ) nr 1107/2009 ning tunnistatakse kehtetuks määrus (EÜ) nr 2003/2003 (ELT L 170, 25.6.2019, lk 1).

(2) Nõukogu 18. detsembri 1975. aasta direktiiv 76/116/EMÜ väetisi käsitlevate liikmesriikide õigusaktide ühtlustamise kohta (EÜT L 24, 30.1.1976, lk 21) ja nõukogu 15. juuli 1980. aasta direktiiv 80/876/EMÜ suure lämmastikusisaldusega ammooniumnitraat-lihtväetisi käsitlevate liikmesriikide õigusaktide ühtlustamise kohta (EÜT L 250, 23.9.1980, lk 7).

(3) Euroopa Parlamendi ja nõukogu 13. oktoobri 2003. aasta määrus (EÜ) nr 2003/2003 väetiste kohta (ELT L 304, 21.11.2003, lk 1).

(4) Euroopa Parlamendi ja nõukogu 9. juuli 2008. aasta määrus (EÜ) nr 764/2008, milles sätestatakse menetlused seoses teatavate riiklike tehniliste eeskirjade kohaldamisega teises liikmesriigis seaduslikult turustatavate toodete suhtes ja tunnistatakse kehtetuks otsus nr 3052/95/EÜ (ELT L 218, 13.8.2008, lk 21).

(5) COM/2016/0157 final – 2016/084 (COD).